REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/207-14

25. jul 2014. godine

B e o g r a d

Na osnovu člana 84. stav 8. Poslovnika Narodne skupštine

Odbor za obrazovanje, nauku, tehnološki razvoj i informatičko društvo podnosi

**I N F O R M A C I J U**

O JAVNOM SLUŠANjU NA TEMU

„RASPRAVA O NACRTU ZAKONA O IZMENAMA I DOPUNAMA

ZAKONA O VISOKOM OBRAZOVANjU“

Odbor za obrazovanje, nauku, tehnološki razvoj i informatičko društvo, na Šestoj sednici, održanoj 18. jula 2014. godine, u skladu sa čl. 83. i 84. Poslovnika Narodne skupštine, **doneo** **je odluku o organizovanju javnog slušanja na temu: „Rasprava o Nacrtu zakona o izmenama i dopunama Zakona o visokom obrazovanju“**, na predlog mr Aleksandre Jerkov, predsednice Odbora. Javno slušanje je održano 25. jula 2014. godine, u Domu Narodne skupštine.

Javnom slušanju su prisustvovali sledeći članovi Odbora: Milan Knežević, Aleksandra Tomić, Mileta Poskurica, Marko Atlagić, Irena Aleksić, Ljubiša Stojmirović, Vladimir Orlić, Nevenka Milošević, Anamarija Viček, Dijana Vukomanović, Jelisaveta Veljković, Ninoslav Stojadinović, Milena Bićanin, Olena Papuga i Riza Halimi.

Pored članova Odbora, Javnom slušanju su prisustvovali i sledeći narodni poslanici: Branko Đurović, Aida Ćorović, Zoran Živković i Vladimir Pavićević.

Javnom slušanju su prisustvovali predstavnici Ministarstva prosvete, nauke i tehnološkog razvoja: Srđan Verbić, ministar, Zoran Mašić, državni sekretar, Aleksandar Belić, državni sekretar, Zorana Lužanin, pomoćnik ministra, Milovan Šuvakov, posebni savetnik ministra, Miodrag Popović, stručni konsultant i Dragica Gavrilović, predstavnik Odseka za medije.

U Javnom slušanju uzeli su učešće Srđan Stanković, predsednik Nacionalnog saveta za visoko obrazovanje, Miroljub Milivojčević, član Nacionalnog saveta za visoko obrazovanje, Sofija Pekić Quarrie, zamenik predsednika Komisije za akreditaciju i proveru kvaliteta, Jelica Đokić, član Komisije za akreditaciju i proveru kvaliteta, Jadranka Simonović, član Komisije za akreditaciju i proveru kvaliteta, Ljubiša Rakić, potpredsednik SANU (Srpska akademija nauka i umetnosti), Đorđe Šijački, član SANU, Vladimir Bumbaširević, rektor Univerziteta u Beogradu, Zita Bošnjak, prorektor Univerziteta u Novom Sadu, Miodrag Jevtić, rektor Univerziteta odbrane, Slobodan Kisić, generalni sekretar Univerziteta odbrane, Srećko Milačić, rektor Univerziteta u Prištini, Ljiljana Mrkić - Popović, rektor Univerziteta umetnosti u Beogradu, Elizabeta Ivković, profesor Evropskog Univerziteta, Nina Nikolić, sekretar Kriminalističko – policijske akademije, Slađana Čabrilo, profesor Edukons Univerziteta, Goran Anđelić, profesor Edukons Univerziteta, Gordana Brljak, izvršni direktor Edukons Univerziteta, Dragan Domazet, rektor Metropolitan Univerziteta, Danilo Jeremić, predsednik SKONUS (Studentska Konferencija Univerziteta Srbije), Andrijan Lemut, član SKONUS, Edip Kajević, član Nacionalnog saveta bošnjačke nacionalne manjine, Vitomir Mihajlović, predsednik Nacionalnog saveta romske nacionalne manjine, Ljuan Koko, član Nacionalnog saveta romske nacionalne manjine, Ivan Vasić, portparol Nacionalnog saveta romske nacionalne manjine, Helena Pavelić iz Nacionalnog saveta rusinske nacionalne manjine, Darko Sarić – Lukendić, predsednik izvšnog odbora Nacionalnog saveta hrvatske nacionalne manjine, Anđela Horvat, član izvršnog odbora Nacionalnog saveta hrvatske nacionalne manjine, Štefan Klepaček, predsednik Nacionalnog saveta češke nacionalne manjine, Galip Bećiri, predsednik Nacionalnog saveta albanske nacionalne manjine, Slobodan Golubović, član Nacionalnog saveta vlaške nacionalne manjine, Anišara Caran, koordinator za obrazovanje Nacionalnog saveta rumunske nacionalne manjine, Svetlana Zolljan, predsednik Odbora za obrazovanje Slovačke nacionalne manjine, Savo Radonjić, direktor Visoke poslovne škole Čačak i prof. dr Slobodan Ćamilović, Univerzitet Alfa Beograd.

U pozdravnoj reči, Aleksandra Jerkov, predsednica Odbora, istakla je da je odluka o organizovanju Javnog slušanja, kao jednog od mehanizama kontrolne funkcije Narodne skupštine, doneta radi razmene mišljenja i davanja sugestija koje bi trebalo da doprinesu unapređenju kvaliteta Nacrta zakona o izmenama i dopunama Zakona o visokom obrazovanju.

Srđan Verbić, ministar prosvete, nauke i tehnološkog razvoja, u uvodnoj reči, obrazložio je Nacrt zakona o izmenama i dopunama Zakona o visokom obrazovanju i naglasio da su dve najznačajnije izmene, transparentnost rada univerziteta i nov način priznavanja diploma koji bi trebalo višestruko da ubrza sam taj proces. Pored toga, rekao je da je Nacrt zakona usaglašen sa preporukama Agencije za borbu protiv korupcije, u delu koji se odnosi na transparentnost rada visokoškolskih ustanova (školarine, finansije, izveštaji o akreditaciji) i na rokove za izvršenje pojedinih aktivnosti. U cilju priznavanja visokoškolskih isprava napravljena je razlika između akademskog priznavanja (radi nastavka obrazovanja) i profesionalnog priznavanja (radi zapošljavanja). Kada je u pitanju podizanje kvaliteta nastave, dodao je da se uvodi novina koja se ogleda u činjenici da kod akreditacije studijskog programa doktorskih studija najmanje jedan recenzent mora biti nastavnik, naučnik ili umetnik zaposlen na visokoškolskoj, odnosno naučnoj ustanovi iz inostranstva, koji ispunjava uslove da bude mentor na tom studijskom programu. Što se tiče dostupnosti doktorskih disertacija, Nacrtom zakona uvodi se digitalni repozitorijum u kojem se trajno čuvaju elektronske verzije odbranjenih doktorskih disertacija sa neophodnim podacima i koji je univerzitet dužan da ustanovi, tj. visokoškolska ustanova je dužna da doktorsku disertaciju i izveštaj komisije o oceni doktorske disertacije učini dostupnom javnosti u elektronskoj verziji na zvaničnoj internet stranici ustanove i u štampanom obliku u biblioteci ustanove. Predviđa se i oduzimanje dozvole za rad visokoškolskoj ustanovi ukoliko ne ispuni uslove propisane zakonom, što do sada nije bio slučaj. Dalje, regulisana je oblast prikupljanja i obrade podataka u vezi sa neophodnim informacijama o visokoškolskoj ustanovi, studentima, roditeljima i zaposlenima i uveden je jedinstveni informacioni sistem univerziteta koji čine objedinjeni podaci iz evidencije svih visokoškolskih ustanova u njegovom sastavu. Uvodi se master strukovnih studija i predviđa usaglašavanje sa direktivama EU koje se tiču upisa studenata iz zemalja EU na naše univerzitete, nakon što Srbija postane članica EU. Još jedna novina odnosi se na saradnike van radnog odnosa za pomoć u nastavi. Takođe, produžen je rok za završetak studija studenata upisanih 2005. godine, kada je stupio na snagu Zakon o visokom obrazovanju i definisan je potreban, najmanji broj ESPB bodova za studenate koji koji se finansiraju iz budžeta.

U okviru prve sesije pod nazivom **Akreditacija visokoškolskih ustanova**, Srđan Stanković, predsednik Nacionalnog saveta za visoko obrazovanje, naveo je da je Nacionalni savet za visoko obrazovanje bio inicijator Nacrta zakona o izmenama i dopunama Zakona o visokom obrazovanju. Kada su u pitanju izmene i dopune koje se odnose na postupak akreditacije, ovim Nacrtom zakona se povećava transparentnost rada i odgovornost članova Komisije za akreditaciju i proveru kvaliteta, unose se novine kod akreditacije studijskog programa doktorskih studija (koje se ogledaju u tome da najmanje jedan recenzent mora biti nastavnik, naučnik ili umetnik zaposlen na visokoškolskoj, odnosno naučnoj ustanovi iz inostranstva), obezbeđuje se javnost konačnog izveštaja o akreditaciji (koji Komisija za akreditaciju i proveru kvaliteta dostavlja Nacionalnom savetu za visoko obrazovanje) i propisuju se rokovi u procesu akreditacije.

Sofija Pekić Quarrie, zamenik predsednika Komisije za akreditaciju i proveru kvaliteta, informisala je učesnike Javnog slušanja, da je na osnovu opsežno izrađene evaluacije, Komisija primljena u aprilu 2013. godine u punopravno članstvo Evropske asocijacije Agencija za proveru kvaliteta. Kako je rekla, Komisija je pripremila i dostavila učesnicima Javnog slušanja prezentaciju pod nazivom „Kritički osvrt na sistem obezbeđenja kvaliteta u visokom obrazovanju u Srbiji“, koji se može pronaći na internet prezentaciji Komisije. Dodala je, da je Komisija spremna da učestvuje u donošenjeu reformskog Zakona o visokom obrazovanju.

U okviru druge sesije pod nazivom **Priznavanje stranih visokoškolskih isprava** **i vrednovanje stranih studijskih programa**, Zoran Mašić, državni sekretar u Ministarstvu prosvete, nauke i tehnološkog razvoja, naveo je u svom izlaganju da će izmenama i dopunama Zakona o visokom obrazovanju, koje se odnose na priznavanje stranih visokoškolskih isprava i vrednovanje stranih studijskih programa, biti ispunjen jedan od preduslova za otvaranje poglavlja 26 u pregovorima sa Evropskom unijom. Kako je rekao, naš sistem obrazovanja treba da se usaglasi sa Lisabonskom Konvencijom koju je naša zemlja ratifikovala još 2004. godine. Suština izmena je pravljenje distinkcije između akademskog i profesionalnog priznavanja isprava i programa u odnosu na dosadašnju situaciju koja je proizvodila dosta problema u praksi, kao i uređivanje vrednovanja stranog studijskog programa.

U okviru treće sesije pod nazivom **Uslovi – kriterijumi za izbor u zvanja nastavnika u visokom obrazovanju i izbor u naučna i istraživačka zvanja u naučnoistraživačkoj delatnosti**, Aleksandar Belić, državni sekretar u Ministarstvu prosvete, nauke i tehnološkog razvoja, istakao je da danas postoje dva zakona koja tretiraju ovu oblast - Zakon o visokom obrazovanju i Zakon o naučno istraživačkoj delatnosti i dve gradacije u smislu sticanja naučnih i akademskih zvanja.

Nacrt zakona, naveo je Belić, utvrđuje kada i u kojim slučajevima su ta zvanja ekvivalentna i u kom obliku. Ovaj nacrt predstavlja po njemu jedan kvalitativni iskorak, zbog toga što predviđa da kada nastavnik visokoškolske utanove pristupa fondovima za rad, tj. kada radi na naučnoistraživačkim projektima, automatski mu se priznaje ekvivalencija. Takođe, Nacrt zakona omogućava da istraživač bude izabran u naučno zvanje, osim mogućnosti da izvodi nastavu na doktorskim studijama (sada može da bude i mentor i član komisija u postupku izrade i odbrane doktorske disertacije i član komisije za pripremanje predloga za izbor nastavnika i saradnika univerziteta). Pored toga, u članu 33. Nacrta zakona predviđeno je da Konferencija univerziteta Srbije i Konferencija akademija strukovnih studija, u roku od šest meseci od dana stupanja na snagu zakona, predloži Nacionalnom savetu za visoko obrazovanje minimalne uslove za izbor u zvanja nastavnika. Isto tako, predviđeno je da Nacionalni savet u roku od šest meseci od dana stupanja na snagu zakona, proširi listu stručnih, akademskih i naučnih zvanja i utvrdi nazive kvalifikacija za priznate strane visokoškolske isprave.

U okviru četvrte sesije pod nazivom **Javni registar doktorskih disertacija i centralni registar nastavnika**, Aleksandar Belić, državni sekretar u Ministarstvu prosvete, nauke i tehnološkog razvoja, napomenuo je da tekst Nacrta zakona predviđa da je visokoškolska ustanova na kojoj se brani doktorska disertacija dužna da doktorsku disertaciju i izveštaj komisije o oceni doktorske disertacije učini dostupnom javnosti i to u elektronskoj verziji, na zvaničnoj internet stranici ustanove i u štampanom obliku u biblioteci ustanove, najmanje 30 dana pre usvajanja izveštaja komisije za ocenu doktorske disertacije, sa podacima o mentoru i sastavu komisije i podacima o zaštiti autorskih prava. Takođe, sa druge strane i univerzitet je dužan da uspostavi digitalni repozitorijum odbranjenih doktorskih disertacija, zajedno sa izveštajem komisije za ocenu disertacije, podacima o mentoru i sastavu komisije i podacima o zaštiti autorskih prava. Kopija repozitorijuma postojaće i u Ministarstvu čime je omogućena trajnost. Prema njegovima rečima, navedene novine predstavljaju jedan nov kvalitet u smislu transparentnosti rada i na bitan način doprinose unapređenju rada visokoškolskih ustanova.

U okviru pete sesije pod nazivom **Nivoi visokoškolskog obrazovanja,** Zoran Mašić, državni sekretar u Ministarstvu prosvete, nauke i tehnološkog razvoja, podsetio je da se visoko obrazovanje u našoj zemlji ostvaruje kroz akademske i strukovne studije po osnovu akreditovanih studijskih programa, kao i da postoje trostepeno organizovane studije (osnovne, studije drugog i trećeg stepena). Ovim Nacrtom zakona utvrđuje se da akademija strukovnih studija i visoka škola strukovnih studija, pored osnovnih strukovnih i specijalističkih strukovnih studija, mogu ostvarivati i master strukovne studije. Isto tako, omogućava se visokoškolskoj ustanovi da stekne status akademije strukovnih studija pod novim, povoljnijim uslovima – da su akreditovani studisjki programi iz najmanje dva polja, umesto tri, kako je do sada traženo a što je bilo teško sprovodivo u praksi. Ova novina, kako je rekao, predstavlja usklađivanje sa evropskim obrazovnim prostorom.

Srđan Stanković, predsednik Nacionalnog saveta za visoko obrazovanje, upoznao je prisutne da je Savet formirao nacionalni okvir kvalifikacija za univerzitetsko obrazovanje koji je kompatibilan sa evropskim kvalifikacionim okvirom. Podsetio je da se i master strukovne studije akredituju, ako budu ispunjavale uslove za akreditaciju.

U okviru šeste sesije pod nazivom **Profesor emiritus** Zoran Mašić, državni sekretar u Ministarstvu prosvete, nauke i tehnološkog razvoja, naveo je da se Nacrtom zakona uvodi pravni osnov, koji omogućava da nastavnik, izabran u zvanje profesor emiritus, osim učestvovanja u izvođenju svih oblika nastave na akademskim studijama drugog i trećeg stepena u užoj oblasti za koju je izabran (kako je i do sada bilo propisano zakonom) bude i mentor i član komisija u postupku izrade i odbrane završnih radova, odnosno disertacija na tim studijama, član komisije za pripremanje predloga za izbor u nastavnika i saradnika univerziteta i da učestvuje u naučnoistraživačkom radu. Proširenje „nadležnosti“ profesora emeritusa učinjeno je, imajući u vidu da se ovo zvanje dodeljuje izuzetno, odnosno malom broju redovnih profesora koji su se posebno istakli svojim naučnim odnosno umetničkim radom, stekli međunarodnu reputaciju i postigli rezultate u obezbeđivanju nastavno – naučnog, odnosno nastavno – umetničkog podmlatka.

U diskusiji u svim sesijama učestvovali su članovi Odbora, predstavnici Ministarstva prosvete, nauke i tehnološkog razvoja, narodni poslanici i ostali učesnici Javnog slušanja koji su svojim konstruktivnim sugestijama, kritikama i predlozima za izmenu i dopunu Nacrta zakona o izmenama i dopunama Zakona o visokom obrazovanju doprineli da Javno slušanje bude uspešno organizovano i održano.

Javno slušanje je završeno u 17,00 časova.

**Sastavni deo ove Informacije čine i stenobeleške, koje su urađene na osnovu obrade tonskog snimka.**

**Dostavljeno:**

- *u Narodnoj skupštini Republike Srbije*:

- predsedniku

- članovima Odbora za obrazovanje, nauku, tehnološki razvoj i informatičko društvo